
PROPOSTA GĦAL DEĊIŻJONI TAL-PARLAMENT EWROPEW
dwar it-talba għat-tneħħija tal-immunità ta’ Nikos Pappas
(2025/2234 (IMM))
Il-Parlament Ewropew,
–	wara li kkunsidra t-talba għat-tneħħija tal-immunità ta’ Nikos Pappas, li waslet permezz ta’ ittra bid-data tas-7 ta’ Ottubru 2025 mill-Viċi Prosekutur Ġenerali tal-Qorti Suprema tal-Greċja, u li tittrażmetti talba ppreżentata mill-Prosekutur fil-Qorti tal-Ewwel Istanza ta’ Ateni b’rabta mal-proċedimenti kriminali li se jinbdew kontrih, u li kienu mħabbra fil-plenarja fit-12 ta’ Novembru 2025,
–	wara li sema’ lil Nikos Pappas fil-15 ta’ April 2026, skont l-Artikolu 9(6) tar-Regoli ta’ Proċedura tiegħu, 
–	wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att tal-20 ta’ Settembru 1976 dwar l-elezzjoni tal-Membri tal-Parlament Ewropew b’vot dirett universali,
–	wara li kkunsidra s-sentenzi mogħtija mill-Qorti tal-Ġustizzja tal-Unjoni Ewropea fil-21 ta’ Ottubru 2008, fid-19 ta’ Marzu 2010, fis-6 ta’ Settembru 2011, fis-17 ta’ Jannar 2013 u fid-19 ta’ Diċembru 2019[footnoteRef:1], [1:  Is-sentenza tal-Qorti tal-Ġustizzja tal-21 ta’ Ottubru 2008, Marra vs De Gregorio u Clemente, C 200/07 u C-201/07, ECLI:EU:C:2008:579; is-sentenza tal-Qorti Ġenerali tad-19 ta’ Marzu 2010, Gollnisch vs il-Parlament, T-42/06, ECLI:EU:T:2010:102; is-sentenza tal-Qorti tal-Ġustizzja tas-6 ta’ Settembru 2011, Patriciello, C 163/10, ECLI: EU:C:2011:543; is-sentenza tal-Qorti Ġenerali tas-17 ta’ Jannar 2013, Gollnisch vs il-Parlament, T-346/11 u T-347/11, ECLI:EU:T:2013:23; is-sentenza tal-Qorti tal-Ġustizzja tad-19 ta’ Diċembru 2019, Junqueras Vies, C-502/19, ECLI:EU:C:2019:1115.] 

–	wara li kkunsidra l-Artikolu 5(2), l-Artikolu 6(1) u l-Artikolu 9 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Affarijiet Legali (A10-0128/2026),
A.	billi l-Viċi Prosekutur Ġenerali tal-Qorti Suprema tal-Greċja bagħat talba mill-Prosekutur tal-Qorti tal-Ewwel Istanza ta’ Ateni għat-tneħħija tal-immunità ta’ Nikos Pappas, Membru tal-Parlament Ewropew elett fil-Greċja, b’rabta ma’ allegati insulti online u theddid, li jikkostitwixxu reati kriminali skont l-Artikolu 94, l-ewwel u t-tieni sentenza tal-Artikolu 361(1), u l-ewwel sentenza tal-Artikolu 333(1) tal-Kodiċi Kriminali Grieg;
[bookmark: _Hlk226714510]B.	billi, skont it-talba, l-ilment jindika li fil-11 ta’ Ġunju 2025, Nikos Pappas allegatament insulta u hedded lill-ilmentatur permezz ta’ messaġġi diretti mibgħuta permezz tal-kont personali tiegħu fuq Instagram;
C.	billi Nikos Pappas ġie elett fil-Parlament Ewropew fl-elezzjonijiet Ewropej ta’ Ġunju 2024, u kien Membru tal-Parlament Ewropew meta saru l-allegati reati; billi, skont it-talba, l-ilment kontrih imur lura għas-16 ta’ Lulju 2025;
D.	billi l-allegat reat ma jikkostitwix opinjoni espressa jew vot mitfugħ minnu fil-qadi ta’ dmirijietu skont it-tifsira tal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, u t-talba sussegwenti għat-tneħħija tal-immunità ta’ Nikos Pappas mhijiex relatata ma’ dawn;
E.	billi l-Artikolu 9, l-ewwel paragrafu, il-punt (a), tal-Protokoll Nru 7 dwar il-Privileġġi u l-Immunitajiet tal-Unjoni Ewropea jipprevedi li, waqt is-sessjonijiet tal-Parlament Ewropew, il-Membri tal-Parlament Ewropew għandhom igawdu, fit-territorju tal-Istat tagħhom stess, l-immunitajiet mogħtija lil membri tal-parlament tagħhom;
F.	billi, skont l-Artikolu 62 tal-Kostituzzjoni tar-Repubblika Ellenika, l-ebda Membru Parlamentari ma jista’, matul il-mandat tiegħu, jiġi mħarrek, arrestat, inkarċerat jew soġġett għal miżuri oħra li jinvolvu ċ-ċaħda tal-libertà mingħajr l-awtorizzazzjoni tal-Kamra tad-Deputati;
G.	billi l-għan tal-immunità prevista fil-Protokoll Nru 7 dwar il-Privileġġi u l-Immunitajiet tal-Unjoni Ewropea huwa li tipproteġi lill-Parlament u lill-Membri tiegħu minn proċedimenti legali fir-rigward ta’ attivitajiet imwettqa fil-qadi tad-dmirijiet parlamentari u li ma jistgħux jiġu separati minn dawk id-dmirijiet;
H.	billi, skont l-Artikolu 5(2) tar-Regoli ta’ Proċedura, l-immunità parlamentari mhijiex privileġġ personali ta’ Membru imma garanzija tal-indipendenza tal-Parlament kollu kemm hu u tal-Membri tiegħu;
I.	billi, f’dan il-każ, il-Parlament ma sab l-ebda evidenza ta’ fumus persecutionis, jiġifieri elementi fattwali li jindikaw li l-proċedimenti legali sottostanti inkwistjoni kellhom l-intenzjoni li jimminaw l-attività politika tal-Membru fil-kapaċità tiegħu bħala Membru tal-Parlament Ewropew;
J.	billi l-Parlament ma jistax jieħu r-rwol ta’ qorti u, fil-kuntest ta’ proċedura għat-tneħħija tal-immunità, il-Membru ma jistax jitqies bħala akkużat[footnoteRef:2]; [2:  Is-sentenza tal-Qorti Ġenerali tat-30 ta’ April 2019, Briois vs il-Parlament, T-214/18, ECLI:EU:T:2019:266.] 

1.	Jiddeċiedi li jneħħi l-immunità ta’ Nikos Pappas;
2.	Jagħti istruzzjonijiet lill-President tiegħu biex tgħaddi minnufih din id-deċiżjoni u r-rapport tal-kumitat responsabbli tiegħu lill-awtoritajiet kompetenti tar-Repubblika Ellenika u lil Nikos Pappas.

